**Наставно-научном већу Филозофског факултета у Београду**

**ИЗБОР ВУКАШИНА ЗОРИЋА У ЗВАЊЕ AСИСТЕНТ**

Одлуком Наставно-научног већа Филозофског факултета у Београду, на седници одржаној 22. фебруара 2024. године, изабрани смо у Комисију за писање извештаја за избор за место асистента колеге Вукашина Зорића, М.А.

Прегледали смо примљену документацију, упознали се са научним усавршавањем колеге Зорића и анализирали његове научне и стручне радове, те на основу тога подносимо следећи

**И З В Е Ш Т А Ј**

Вукашин Зорић је рођен 1996. године у Новом Саду, где је са највишим оценама завршио основну школу и гимназију. Студије Историје на Филозофском факултету у Београду уписао је 2015. године, а завршио их у року, са просечном оценом 10. Био је студент генерације. Тема на мастер студијама била је „Слика Европе и међуратног света у делима Димитрија Љотића“. Мастер студије завршио је такође у року, са оценом 10. Докторске студије уписао је 2020. године, а 2022. године одбранио је предлог научне заснованости теме докторске дисертације под називом „Представе средњег века у историографијама Бугарске и Југославије 1918–1941“.

Вукашин Зорић запослен је на Филозофском факултету у Београду, на основу Четвртог позива талентованим младим истраживачима за укључивање у научноистраживачки раду акредитованим научоистраживачким организацијама из 2020. године. Звање истраживач-приправник добио је у децембру 2020. године, а истраживач сарадник је од септембра 2023. године.

Као истраживач и докторант Зорић је био ангажован у настави на четири предмета Катедре за општу савремену историју – Савремена историја Европе, Амерички 20. век, Хладноратовски свет и Историја глобализације. Сам је осмишљавао вежбе и припремао материјале, водио часове. Показао је изузетан таленат за рад са студентима, способност да их стимулише на рад и живе дискусије, као и да својим широким образовањем буде ауторитет. Томе значајно доприноси и чињеница да је годинама руководилац семинара из историје у Истраживачкој станици Петница.

Вукашин Зорић је објавио низ научних радова у српским и међународном часописима и зборницима. Први рад, под називом „Филозофија Димитрија Љотића“ објављен у *Годишњаку за друштвену историју*  2020. године произашао је из његовог мастер рада. Објављивао је радове на тему студија памћења, историје репрезентација (имагологије), историје историографије. Најновији његов рад је преглед савремених приступа студијама памћења („Расправљања са Мнемосином. Преглед важних токова студија памћења“, *Култура. Часопис за теорију и социологију културе и културну политику*, бр. 180, 2023. 123–140).

Поред објављеног великог броја научних чланака у последње четири године Зорић је био и учесник бројних научних конференција, радионица и летњих школа, од којих се посебно истичу Erasmus пројекат *Cleo* (Cultural Memory in Europe: Commemoration, memory making, and identity in the 21st century) исландског Универзитета у Акурејрију (2022) и годишња конференција минхенског Друштва за истраживање југоисточне Европе у Туцингу (2021). Учесник је COST пројекта Hidden, чији је носилац Универзитет у Мејнуту из Републике Ирске. Привремени је коруководилац радне групе тог пројекта. Корисник је и CEEPUS програма који ће му омогућити да заврши истраживања за докторску тезу у архивима Софије, Загреба и Љубљане.

Имајући у виду изванредне научне резултате и низ научних активности, као и рад у настави на Филозофском факултету Комисија је закључила да је Вукашин Зорић, МА, показао не само велики таленат и вредноћу, него и значајан научни ангажман и разноврсност резултата који га препоручују за радно место асистента на Катедри за општу савремену историју.

У Београду, 25. марта 2024. КОМИСИЈА

Проф. др Дубравка Стојановић

Редовни професор

Филозофски факултет, Београд

Проф. др Радина Вучетић

Редовни професор

Филозофски факултет, Београд

Др Олга Манојловић Пинтар

Виши научни сарадник

Институт за новију историју Србије