УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета од 22. 02. 2024. године изабрани смо у Комисију за припрему реферата о кандидатима пријављеним на конкурс за избор у звање и радно место ванредног професора за ужу научну област ЕТНОЛОГИЈА –АНТРОПОЛОГИЈА са тежиштем на Антропологији књижевности и Антрополошким теоријама.

На конкурс објављен у листу „Послови“ од 06.03.2024.године јавило се двоје кандидата: 1) др Гордана Горуновић, ванредна професорка Одељења за етнологију и антропологију Филозофског факултета у Београду, и, 2) др Милош Јовановић из Крагујевца. Комисија је прегледала сва документа и научне радове кандидата подноси Изборном већу Филозофског факултета у Београду следећи

И З В Е Ш Т А Ј

Након што је пажљиво прегледала конкурсну документацију Комисија констатује да само један кандидат, Гордана Горуновић, испуњава услове расписаног конкурса и услове предвиђене Статутом Филозофског факултета за радно место ванредног професора за ужу научну област ЕТНОЛОГИЈА – АНТРОПОЛОГИЈА са тежиштем на Антропологији књижевности и Антрополошким теоријама.

Други кандидат, др Милош Јовановић, не задовољава основне услове за тражено радно место. Он нема докторат из области за коју се кандидовао (културна антропологија), а нема ни објављен рад у неком од антрополошких часописа, како у земљи, тако и у иностранству. Он такође нема искуство предавања на антрополошким предметима.

Гордана Горуновић рођена је 1964. године у Београду. Дипломирала је на Одељењу за етнологију и антропологију Филозофског факултета у Београду 1992. године, где јеи магистрирала 1999. године са темом„Модел традицијског друштва у етнолошкој концепцији Шпире Кулишића“. Докторску дисертацију под насловом „Антропологија Клифорда Герца: теоријско-методолошки домети“ одбранила је 2009. на Филозофском факултету у Београду.

Запослена је на Одељењу за етнологију и антропологију Филозофског факултета од 1992. године: најпре као тзв. таленат-истраживач преко Завода за тржиште рада; потом у звању асистента-приправника за предмет Етничка историја Срба од 1994. до 1995, када је у истом звању изабрана за предмет Антрополошке теорије. У звање асистента за предмет Антрополошке теорије изабрана је 1999.

У звање доцента (са тежиштем рада на предметима Национална етнологија и антропологија – Књижевност и друштво и Увод у етнологију и антропологију) изабрана јена Седници ННВ Филозофског факултета 24. 09. 2009, а ступила у исто звање јануара 2010. године. У звање ванредног професора ступила је 30. 11. 2014. Отада јерадила на предметима: Увод у етнологију и антропологију, Национална етнологија и антропологија – Књижевност и друштво, као и на изборном курсу Симболички и интерпретативни приступи у антропологији (до престанка његове реализације 2017. услед промене студијског програма) на основним студијама етнологије и антропологије; Антропологија савремености, Општа методологија етнологије и антропологије, Урбане и родне студије (мастер студије етнологије и антропологије); Херменеутичка антропологија и Методи и технике антрополошког писања (докторске студије етнологије и антропологије). У оквиру новог акредитованог програма студија етнологије и антропологије (2021), ангжована је у настави (предавања и вежбе) на обавезном предмету Етнолошке и антрополошке теорије 2 и изборном Национална етнологија/антропологија – Књижевност на основним студијама, Антропологија књижевности на мастер студијама и предметима Симболички и интерпретативни приступи у антропологији и Историја антропологије на докторским студијама Одељења за етнологију и антропологију Филозофског факултета.

**Научноистраживачки рад кандидата**

У периоду 2019–2024. Гордана Горуновићучествовалаје надванаучнаскупа – једном националном са међународним учешћем (Fourth Conference with international participation "Society and Politics", organised by the Faculty of Political Sciences, University of Banja Luka, on september 29-30th 2023. Banja Luka: Fakultet političkih nauka, 2023. [COBISS.SR-ID 126886921]), и једном националном („Antropologija književnosti, umetnosti i medija“. Odeljenje za etnologiju i antropologiju, Filozofski fakultet Univerziteta u Beogradu, 22-23. decembar 2023. [COBISS.SR-ID133176841]), објавила једну научну монографију националног значаја и седамнаучних радова: два су објављена у часописима међународног значаја верификованих посебном одлуком,трису објављена у водећем националном часопису, један у зборнику радова са научног скупа и један са научног скупа је предат Редакцији часописа *Етноантрополошки проблеми*.

Рад „Književno delo i život B. Vongara u svetlu etnologije i antropologije“, оригинални је научни рад који се бави стваралаштвом писца-номада, аустралијског писца српског порекла с именом Абориџина, који се издавао за Абориџина и социјалног антрополога, и стекао међународну репутацију праћену оспоравањем у аустралијској књижевности. Његово дело посматра из другачије, тј. етно-антрополошке перспективе, настојећи да прикаже како је и зашто овај плодан, награђиван и у свету прослављен аутор постао предмет контроверзе у аустралијској средини. Главна замисао је да се осветле оне теме у Вонгаровом фикционалном и документарном писању које су важне са становишта социо-културне антропологије и антропологије књижевности: обележја мигрантске позиције писца као социјалног актера и етнографско-фолклорна мотивација његовог књижевног стваралаштва и културног активизма у специфичном аустралијском миљеу.

Рад„Смрт и самоубиство на етнографском терену: случај Бјуела Х. Квејна“ оригинални је научни рад посвећен животу, антрополошком раду и трагичној смрти америчког антрополога Бјуела Квејна на етнографском терену међу бразилским Индијанцима у освит Другог светског рата. Главни предмет рада је тематизовање антрополошке танатографије и суицидологије на примеру писања о смрти заборављеног антрополога Бјуела Квејна. Повест о његовом антрополошком раду и самоубиству, својевремено табуисаној теми у англоамеричкој дисциплини, чини интегрални део значајне, али мање познате епизоде у историји америчке и бразилске антропологије прве половине XX века. Књижевно дело о којем је реч третира се као један од хеуристичких извора за реконструкцију Квејнове биографије и етнографије и антрополошко-историјску анализу случаја, а не као аналитички предмет по себи. Антрополошко разумевање и интерпретација самоубиства етнографа на терену укључује низ међусобно повезаних субјективних и објективних чинилаца: идионсинкратичну животну историју субјекта, природу и услове етнографског истраживања, стварно стање проучаваних индијанских заједница и политичку климу у Бразилу уочи Другог светског рата.

Рад„Nastavak priče o Išiju: promene značenja narativa u američkoj antropologiji i popularnoj kulturi“, оригинални је научни рад који представља исход ауторкиних инстересовања за индијанске (ауто)биографије у северноамеричком антрополошком, књижевном и критичком писању. Главни повод за повратак овој теми и епизоди у историји ране модерне боасовске антропологије са почетка XX века била је реактуализација и ревизија Ишијевог случаја на крају XX и почетку XXI века. Рад је посвећен управо тим новим истраживањима и читањима, актуелним тумачењима значења и значаја наратива о Ишију, последњем Јахи Индијанцу у Калифорнији – у антропологији, хуманистици, студијама културе и популарној култури. Средишње место заузима класична модерна и морална прича Теодоре Кребер о Ишију као „последњем дивљем Индијанцу“ у САД, његовом истребљеном народу и америчким антрополозима као Ишијевим спасиоцима и заштитницима, односно чуварима његових посмртних остатака и културног наслеђа.

Рад„Phenomenology of native autobiographic-memoir text – interpretive exercise of Schutzian perspective“ оригинални је научни рад, саопштен на међународном научном скупу „Creating Memories in Early Modern and Modern Art and Literature”, који је одржан 2017. на Филозофском факултету у Београду. То је експериментални оглед посвећен анализи и тумачењу писане аутобиографије женског субјекта и информанта у етнографском истраживању традиционалне културе и промена унутар локалне заједнице у Ораховцу у Боки Которској. Оригинални рукопис се третира као етнобиографија којој се приступа из перспективе социјалне феноменологије Алфреда Шица. Полазиште је претпоставка да се ово дело „домаће мајсторице“ може посматрати као лаичка и емска дескрипција једне посебне културне верзије свакидашњег живота, тј. један начин приказивања света живота у црногорско-бокељској средини. Такав приступ омогућава да се у анализи текста и интерпретацији његовог значења примене кључни Шицови концепти из његовог капиталног дела Проблем друштвене стварности: „свакодневни живот као свет живота“, „биографска ситуација“, „залиха расположивог знања“, субјективно и „друштвено стандардизовано време“, писање као интенционално делање (његови мотиви и циљеви) итд. Интерпретативна анализа садржаја аутобиографије и мемоара фокусира се на дескриптивне теме као што су место, време, самоперцепција, однос према другима, тј. „члановима заједнице“ (ближњима, дружбеницима, претходницима и наследницима). Главни уоквирујући, искуствено проживљени догађаји у наративном времену су Други светски рат у Црној Гори и почетак НАТО бомбардовања у СРЈ (1999), који се подудара са породичном прославом 70. рођендана нараторке. Примена Шицове концепције и релевантних концепата омогућава да се изнесу на видело и интерпретирају дубља, надлична, интерсубјективна и интерактивна значења овог, на површини, личног и идиосинкратичког извештаја о сопственом животу у локалној социо-културној средини и турбулентним историјским временима.

Рад „Morganova naučna teorija, nacionalna ideologija i politika savezne vlade SAD prema Indijancima u XIX veku“ представља саопштење са националног научног скупа „Друштво, наука, прогрес: Lewis Henry Morgan (1818–1881), које је одржан 2018. у Ректорату Универзитета у Београду. То је прегледни чланак који говори о Луису Хенрију Моргану као главном представнику социјалног еволуционизма у северноамеричкој етнологији, његовом интелектуалном формирању, америчкој националној идеологији, погледу на свет и политици савезне владе САД према Индијанцима у XIX веку. Рад аргументује на који начин су Морганова схватања социо-културне еволуције утицала на обликовање практичне индијанске политике, која сеу крајњем резултату показала неуспешном и погрешном у погледу опстанка и положаја индијанских заједница, што је крајем XIX и почетком XX века довело до антрополошке дискредитације Моргановог дела и парадигме коју је формулисао и заступао.

Рад „Antropološkaanalizavideo-narativaomakakimajmunimanaYouTubekanalima: kadasedivlje životinjepretvoreu 'kućneljubimce'“ оригинални је научни рад чији су предмет наративи о макаки мајмунима, тзв. кућним љубимцима, који чине садржај кућних видео-снимака аматерских видеографа на YouTube каналима. После неколико недеља гледања видеа с овом тематиком и читања о угрожености појединих врста макаки мајмуна, смањивању њихових популација и рапидном уништавању природних хабитата, зачела се идеја о писању чланка са једним питањем на уму: шта је то у људском бићу што га чини пријемчивим за посматрање понашања макаки мајмуна, посебно резус макакија, у за њих неприродним условима, у људском друштву и кућној средини?Рад настоји да одговори на ово питање применом квалитативне и наративне анализе на случајни узорак тематских видео-наратива (20 канала) и уз помоћ антрополошке критике антропоцентризма и злоупотреба животиња. Таква критика се заснива на разумевању односа између људских бића и других врста примата у светлу новијих теорија о правима животиња. Инспирација за истраживање ове теме и писање огледа потиче из антрополошког и интердисциплинарног поља проучавања људско-животињских односа и дискурса о правима не-хуманих примата, али и из читања књижевности, зато што је књижевност, између осталог, морална свест и савест друштва.

Рад „'Crna kutija' Džordža Stokinga“(*Etnoantropološki problemi*, 2024, уштампи) посвећен је анализи аутобиографско-мемоарског дела Џорџа Вилијама Стокинга, „највећег историчара антропологије“, према општем признању у дисциплини. Циљ рада је да кроз анализу садржаја дела-текста прикаже аутобиографску стратегију (презентацију лика/карактера, технику писања и теме). Тиме је обухваћен и поступак самоисторизације и самокритике (деконструкције) писца и антрополошког аутора у контексту писања историје дисциплине и сведочења о хабитусу, амбијентима у којима се формирао, живео и радио, као и идеолошким и интелектаулним променама у америчкој академској заједници од средине XX до почетка XXI века.

Монографија *Ogledi iz etnografije i antropologije književnosti*,садржи осам раније објављених, али ревидираних и допуњених текстова, који на различите начине тематизују однос између етно/антропологије и књижевности. Ова, за нашу средину иновативна и еминентно интердисциплинарна област проучавања обрађена је у широком захвату, уз завидну ерудицију, чињенички поуздано, теоријски утемељено и списатељски вешто. Текстови су разнородни по својим ужим предметима, непосредним аналитичким циљевима, а делимично и по примењеној теоријско-методолошкој апаратури, али сви доследно прате исти правац интересовања – читање књижевности антрополошким очима, као и обратно, тумачење етнографског и антрополошкотеоријског писања као литерарне творевине. Читаоцу се нуди не само обиље информација о описаним „случајевима“ и контекстуалним околностима њиховог настанка и развоја, те рецепцији и споровима које су изазвали, него и компетентно увођење у релеватне теоријске приступе, од класичних до најсавременијих, који су у домаћој научној продукцији углавном слабо познати, а поготово се за њима никада не посеже у виду плодних, стваралачких синтеза преко дисциплинарних граница, као што се то чини у овој књизи. Иако су настајали различитим поводима, независно једни од других, овако сапостављени и склопљени у целину текстови неочекивано започињу својеврстан међусобни дијалог, којим се осветљавају неки нови аспекти, могуће интерпретативне димензије и аналитички увиди који би иначе остали невидљиви. Својим посвећеним писањем ауторка успева да читаоца заинтересује, ангажује му пажњу, отвори видике, а изнад свега, да му пренесе љубав према антропологији и – ако је тако нешто уопште дозвољено рећи у ово цинично доба – према човеку као таквом.

**Ангажовање у развоју наставе и других делатности Факултета и Универзитета**

Од пријема на Филозофски факултет, Гордана Горуновић редовно је и посвећено држала наставу. Укљученаје у наставу на свим нивоима студија од 1992. године.Конципирала је и увела један нови предмет на основним студијама (Књижевност и друштво). Организовала је и изводила мини теренску праксу у оквиру наставе предмета које је држала и које држи. Учествовала у извођењу одељенске обавезне студентске летње теренске праксе.

У периоду од последњег избора била је ментор седам дипломских радова, три мастер рада и једне докторске дисертације. Учествовала је и у комисијама за одбрану већег броја дипломских и завршних мастер радова, као и за одбрану предложених тема докторских дисертација на Одељењу за етнологију и антропологију.

Од 2015. до данас редовно учествује у раду одељенске комисије за пријем на мастер студије етнологије и антропологије. Члан је Комисије за библиотеке Филозофског факултета (од 2014. до данас), Редакције научног часописа *Етноантрополошки проблеми*, Етнолошко-антрополошког друштва Србије (као и један од покретача ЕДС, заједно са колегиницом проф. др Сенком Ковач, 1999. године) и InASEA (InternationalAssociationforSoutheastEuropeanAnthropology).

Према резултатима студентских евалуација, оцене њеног рада у настави на различитим предметима на основним студијама су следеће: Увод у етнологију и антропологију – 4, 43 (2019/20), 4, 51 (2020/21) и 4, 39 (2021/22); Национална етнологија/антропологија – Књижевност и друштво – 4, 69 (2019/20), 4, 92 (2021/22), 4, 60 (2022/23), 3, 83 и 3, 89 (2023/24).

|  |  |
| --- | --- |
| УСЛОВИ ЗА **СВАКИСЛЕДЕЋИ ИЗБОР** У ЗВАЊЕ ВАНРЕДНОГ ПРОФЕСОРА | |
| ОБАВЕЗНИ УСЛОВИ: | |
| Објављен један рад из категорије М20 или четири рада из категорије М51 у периоду од последњег избора из научне области за коју се бира. Рад у категоријама М22 М23 и М24 може бити замењен са радома у категоријама М41, М42 и М11-М13, а рад у категоријама М23 и М24 са радом у категорији М41, М42 и М11-М14. | GORUNOVIĆ, Gordana. Književno delo i život B. Vongara u svetlu etnologije i antropologije. *Etnoantropološki problemi*: časopis, ISSN 0353-1589. [Štampano izd.], 2020, god. 15, sv. 1, str. 199-238. doi: 10.21301/eap.v15i1.8. [COBISS.SR-ID 14397193] **M24**  ГОРУНОВИЋ, Гордана. Смрт и самоубиство на етнографском терену: случај Бјуела Х. Квејна. *Гласник Етнографског института САНУ*, 2023, издање 71, бр. 1, стр. 153–180. DOI: 10.2298/GEI2301153G. [COBISS.SR-ID 117281289] **M23**  GORUNOVIĆ, Gordana. Nastavak priče o Išiju: promene značenja narativa u američkoj antropologiji i popularnoj kulturi. *Antropologija*: časopis Centra za etnološka i antropološka istraživanja (CEAI) Filozofskog fakulteta Univerziteta u Beogradu. [Štampano izd.]. 2019, br. 19, sv. 2, str. 109-131. ISSN 1452-7243. [COBISS.SR-ID 531070359] **M51**  GORUNOVIĆ, Gordana. „Phenomenology of native autobiographic-memoir text – interpretive exercise of Schutzian perspective“. *Antropologija*, ISSN 1452-7243, 2019, br. 19, sv. 1, str. 51–64.**М33**  International Conference „Creating Memories in Early Modern and Modern Art and Literature“, Faculty of Philosophy, University of Belgrade; Ben-Gurion University of the Negev. Belgrade, 13th-16th March 2017.  GORUNOVIĆ, Gordana. „Morganova naučna teorija, nacionalna ideologija i politika savezne vlade SAD prema Indijancima u XIX veku“. *Antropologija*, 2019, sv. 2, str. 119-140.**M63**  Naučni skup “Društvo, nauka, progres: Lewis Henry Morgan (1818-1881)”, 30. XI 2018, Rektorat Univerziteta.  GORUNOVIĆ, Gordana. „Antropološka analiza video-narativa o makaki majmunima na YouTube kanalima: kada se divlje životinje pretvore u 'kućne ljubimce'“. U *Izazovi digitalne transformacije: između svakodnevice i transhumanizma*. Zbornik radova izloženih na IV Naučnom skupu sa međunarodnim učešćem „Društvo i politika“. Banja Luka: Univerzitet, Fakultet političkih nauka. 2023, str. 139–156. ISBN 978-99976-195-4-9 **M63**  GORUNOVIĆ, Gordana. „Crna kutija“ Džordža Stokinga, *Etnoantropološki problemi*, 2024 (u štampi) **M63**  Национални научни скуп „Антропологија књижевности, уметности и медија“. Филозофски факултет, Универзитет у Београду, 22-23.12.2023.  GORUNOVIĆ, Gordana. Ogledi iz etnografije i antropologije književnosti. Beograd: Srpski genealoški centar, 2022. **M42** |

Имајући у виду досадашње резултате проф. др Гордане Горуновић у наставном и научноистраживачком раду предлажемо Изборном већу Филозофског факултета у Београду да др Гордану Горуновић поново изабере **у звање ванредног професора** за ужу научну област ЕТНОЛОГИЈА – АНТРОПОЛОГИЈА.

У Београду, КОМИСИЈА

15. 04. 2024. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Саша Недељковић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Бојан Жикић

редовни професор Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Младена Прелић

виши научни сарадник Етнографског института

Српске академије наука и уметности, Београд