**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Универзитета у Београду – Филозофског факултета од 22.02.2024. године изабрани смо у комисију за припрему реферата о кандидату за избор у звање ДОЦЕНТА за ужу научну област ВИЗАНТОЛОГИЈА, са 80% радног времена, на одређено време од 5 година. На конкурс, који је објављен у огласним новинама Националне службе за запошљавање *Послови*, број 1082, 6. марта 2024. године, пријавио се један кандидат – др Дејан (Радован) Гашић. Комисија је утврдила да је кандидат поднео сву потребну документацију за пријаву на конкурс, те након увида у поднети конкурсни материјал има част да Већу поднесе следећи

**РЕФЕРАТ**

**Биографски подаци**

Дејан (Радован) Гашић (Пећ, 1980) је основну школу и гимназију завршио у родном граду, а основне студије историје на Филозофском факултету Универзитета у Приштини са привременим седиштем у Косовској Митровици (2008). Током завршне године студија уручена му је награда за истакнутог студента, као и награда за најбољи дипломски рад на Катедри за историју, под насловом *"Исихазам"* и менторством проф. др Радивоја Радића. У октобру 2008. уписао је мастер академске студије на Одељењу за историју Универзитета у Београду – Филозофског факултета, које је окончао 2010. године. Тема, под менторством проф. др Радивоја Радића, била је *"Дијалог богатих и сиромашних Алексија Макремволита – прилог проучавању друштвених прилика позне Византије"*. Прилагођена верзија мастер рада приређена је као самостална студија у *"Годишњаку за друштвену историју"* (2011), док је превод наведеног извора објављен и у оквиру преведене монографије Маргарите Пољаковске – *"Портрети византијских интелектуалаца"* (2013).

Од 2015. године Дејан Гашић је похађао докторске академске студије на Катедри и Семинару за Историју Византије Универзитета у Београду – Филозофског факултета, априла 2021. године одбранивши докторску дисертацију под насловом *"Византијски историчар Дука, његово дело и крај средњег века на Балкану"*, пред комисијом у саставу проф. др Влада Станковић (ментор), проф. др Радивој Радић и проф. др Драгољуб Марјановић.

Од октобра 2013. године Дејан Гашић је ангажован на Катедри за историју Филозофског факултета у Приштини (Косовска Митровица) као сарадник у настави, 2015. изабран је у звање асистента, а од октобра 2021. године у звању је доцента (ужа научна област *–* Историја средњег века), изводећи предметну наставу и вежбе на основним и мастер академским студијама из области Историје Византије, Срби и Византија и Историје Срба у средњем веку. У студентским анкетама педагошки рад му је евалуацијски оцењиван изразито високим оценама. Обављао је дужности секретара Катедре за историју, као и секретара Редакције *Зборника радова Филозофског факултета у Приштини*. Аутор је тестова за упис на основне и мастер академске студије. У својству ментора и члана комисија учествује у одбрани завршних дипломских и мастер радова, образложења предлога тема и одбрана докторских дисертација (на Филозофском факултету у Приштини / Косовска Митровица и Универзитета у Београду – Филозофског факултета).

**Резултати научног и истраживачког рада**

Кандидат др Дејан Гашић се примарно бави друштвеном и културном историјом Византијског царства, и у ширем смислу, медитеранског и балканског средњовековног света као дела византијског културног и политичког простора. До сада је објавио научну монографију (прерађену и допуњену докторску дисертацију), рад у међународном часопису (М23), рад у националном часопису међународног значаја (М24), радове у врхунским часописима националног значаја (М51), радове у тематским зборницима националног и међународног значаја (М63, М44 и М14), затим приказе, уз саопштења са научних домаћих и међународних конференција објављених у целини или сажецима.

Комисија је узела у разматрање све научне радове које је кандидат приложио уз Пријаву на конкурс. У даљем тексту Реферата приказаћемо и оценити њихову научну вредност и разврстати их према њиховој категорији у складу са важећим *Правилником о минималним условима за стицање звања наставника на Универзитету у Београду* и *Изменама и допунама* истог *Правилника*, а са важећим *Правилником о поступку, начину вредновања и квантитативном исказивању научноистраживачких резултата истраживача*.

**Монографија**

ЛАМЕНТ НАД ВИЗАНТИЈОМ: *Дукина Историја Ромејског царства – Од Постања до нестајања.* Ниш: Међународни центар за православне студије (Ниш: Пунта, 2023, 317 стр.) *–* ISBN - 978-86-80136-35-6 / COBISS.SR-ID - 140021001

Монографија "Ламент над Византијом" представља прерађену и допуњену докторску дисертацију кандидата Дејана Гашића, коју је одбранио на Универзитету у Београду – Филозофском факултету. Монографија је посвећена проучавању дела византијског историчара Дуке (око 1400 – 1462 или касније) и његовом поимању историје православних Римљана. Премда Дукин спис досеже хронолошки до 1462. године, Дејан Гашић тематски и проблемски у монографији истражује Дукин став – зашто је дошло до пропасти Римског царства. Текстуално, књига има четири поглавља, уз Предговор, Списак скраћеница и списак Извора и Литературе, Увод, те на крају Закључак, Резиме на енглеском језику и списак Селективне библиографије. Кроз главнину текста (подељеног на поглавља и потпоглавља) истакнут је развој византијске историјске мисли и историографије, њених утицаја и узора, затим место историчара Дуке у медитеранском свету његовог времена – као дипломате, преводиоца и историчара. Дејан Гашић је своје истраживање употпунио неизоставним методолошким приступом анализи Дукиног дела и њега као аутора, поредећи и процењујући њега као писца и његово дело у контексту општих књижевних прилика у Римском царству током сумрака средњег века на Балкану.

Кандидат Дејан Гашић закључује да је историчар Дука недвосмислено био сведок нове медитеранске стварности која се помаљала на рушевинама Царства православних Римљана. Дукина историјска приповест почиње сажетим описом библијског Постања, да би се потом приповедање убрзо обрело у 1341. години и детаљније – постојано кроз визуру старозаветних казивања – досегло догађаје након пропасти православног Римског царства. Дејан Гашић је овакву слику византијског историчара Дуке дефинисао као "Огреховљени суноврат" - пропаст последње владарске династије Палеолога, премда аутор примећује да се код историчара Дуке промаља његова лична нада о политичком искупљењу и васкрсењу Римског царства, што му је и пружало подстрек за даље писање након пада Царства 1453. године.

На том трагу и упркос културолошком премештању преосталих и прогнаних остатака ромеохеленства широм Средоземља, Дејан Гашић закључује – “*да се позноримски историограф поразно и литерарно преображавао у запањеног очевица, јер су хришћанским земљама Балкана незауставиво потекле бујичне и османске “вавилонске реке”*.”

**Рад у међународном часопису (М23)**

1. *Антички мотиви и митолошке реминисценције византијског историописања XV века*. Зборник радова Филозофског факултета у Приштини 51/2 (2021), 257–270.

COBISS.SR-ID – 45230089

https://scindeks-clanci.ceon.rs/data/pdf/0354-3293/2021/0354-32932102257G.pdf

Такозвани "историчари пада" – закључује Дејан Гашић, увек пажљиво и осмишљенo у су својим делима обликују своју нарацију како о прошлости тако и о савременим збивањима кроз призму класичних књижевних традиција (наративним сликама, поређењима, реминисценцијама, симболима), непрестано тражећи узроке због чега је у руке Османлија пао Цариград (1453). Такве комплексне византијске наративне конструкције, према Дејану Гашићу, представљале су заправо снажно веровање у постојања хришћанског комонвелта, у којем су се спознавали антички мотиви као фрагменти римског колективног сећања у историографији XV века, чији књижевни токови започињу и сви воде ка Цариграду, којим је и оличено постање и поступно нестајање средњовековног хришћанског света, али с непоколебљивом вером у његово политичко васкрсење.

**Рад у националном часопису међународног значаја (М24)**

1. *Хиландарски посед у Горњој и Доњој Гадимљи*. Зборник радова Филозофског факултета у Приштини 49/4 (2019), 39–53 (у коауторству: Б. Зарковић).

COBISS.SR-ID - 281924108

https://scindeks-clanci.ceon.rs/data/pdf/0354-3293/2019/0354-32931904039Z.pdf

У овом раду Дејан Гашић у коауторству са Б. Зарковићем истражује неке аспекте ктиторске политике српске владарске породице Бранковића. Породица Бранковић је (поред владарске лозе Немањића) била највећи приложник манастира Хиландара. Њихови дарови српском манастиру на Светој Гори су се налазили у Дреници, на Косову, Лабу, Метохији, Косовском Поморављу и скопској области. У раду се говори о поседу који је Хиландару подарио Вук Бранковић, а који се састојао од два села: Горња и Доња Гадимља. Приложена села и данас постоје под истим именима на југоисточном ободу косовске равнице. О дариваном поседу су сачуване две повеље: оригинал и (вероватно) концепт, од којих последњи примерак није до сада штампан. Оригинални примерак се разликује од концепта по томе што садржи детаљне међе поседа. На основу повеља Вука Бранковића, других извора и литературе – у раду је изнет територијални обим поседа и могуће време његовог настанка.

**Рад у врхунском часопису националног значаја (М51)**

1. Портрети византијских царева XIV века: *Јован V Палеолог и Јован VI Кантакузин* – *литерарни антиподи Дукине Историје*. Зборник Матице српске за историју97/1 (2018), 9–27. COBISS.SR-ID – 327368967

https://www.maticasrpska.org.rs/stariSajt/casopisi/ZMSI\_97.pdf

У овом раду Дејан Гашић специјално посматра и анализира Дукин историографски поступак портретисања два цара – савременика који су обележили другу половину XIV века и доба грађанског рата од 1341 – до 1347, али и време после ових трагичних догађаја по Римско царство: Јована V Палеолога и Јована VI Кантакузина. Дејан Гашић примећује да ни Дука, премда пише из удаљеног времена после Пада Цариграда 1453. године, ипак није остао имун на особености књижевног наслеђа епохе Палеолога у оквиру које се, између осталог, не пропушта прилика да се православни цар Римљана истакне као политички идеал мудрости, било стварни, или пожељни, те је тако и Дукино дело (*Historia Turcobyzantina 1341–1462)* својеврсан сведок преживелих узора и модела позновизантијске историографије. Литерарним портретисањем и карактеризацијом два цара XIV века, Дука је јасно исписао суптилну границу између преимућства римског василевса и антипода који то не могу истински да буду, лишавајући их својим књижевним поступком најзначајније особине коју владар треба да поседује, према њему, а то је разборитост. У раду су зато циљано истицане историјске слике двојице римских василевса и прерогатива њихове царске титуле који су остали сачувани у изворима XIV и XV века, где је Дукин post festum портрет о њима сагледан у односу на аутору савремено и живо миленијумско богато наслеђе књижевног израза у поимању представе владара (κάτοπτρα ἡγεμόνος).

2.*Друштвена критика у позној Византији под велом библијских поука*. *З*борник радова Филозофског факултета у Приштини 44/1 (2014), 429–444. COBISS.SR-ID – 207942156

http://scindeks-clanci.ceon.rs/data/pdf/0354-3293/2014/0354-32931401429G.pdf

У наведеном раду Дејан Гашић тумачи спис *"Разговор богатих и сиромашних"* Алексија Макремволита, посебно унутар категорије εἰς ἑαυτόν, те стога и доприноса овог специфичног извора поимању византијске реалности и књижевности XIV века. Несвакидашњи динамичан ток византијског друштвеног живота сагледан је у Макремволитовом делу кроз призму библијских мудроносних поука, чиме је и разматрана његова притајена критика постојећег државног поретка – обавијена сплетом заветних порука.

3. *"Дијалог богатих и сиромашних" Алексија Макремволита као прилог проучавању друштва позне Византије*. Годишњак за друштвену историју 18/2 (2011), 69–96.

COBISS.SR-ID – 189972236

http://udi.rs/wp-content/uploads/2020/03/05.-d\_gasic\_2011\_2.pdf

У немогућности да – осим у сопственим очима – буде импозантна империја, православно Римско царство XIV века лишено је спољнополитичког престижа, а његов унутрашњи развој спречаван је и обликован под интензивним притиском страних непријатељских сила. Као резултат губљења хомогеног јединства геополитичке, привредне и административне целовитости, закључује Дејан Гашић, уследила је децентрализација државе, уз давно изгубљени статус економског магната на простору источног Медитерана. Иако је римска делатност на пољу културе показивала знатну полетност, рапидно губљење способности државе да обезбеди ред и благостање (salus publica) својим поданицима неминовно је утицало на спутавање тог развоја. Сведок наведених догађаја био је Алексије Макремволит, притајени присталица Јована VI Кантакузина, који током грађанског сукоба (1341–1347) ратне године проводи у престоници – састављајући алузивни спис снажног набоја о друштвеним неједнакостима. Поменуте несвакидашње промене су представљене у раду, те у оквиру одељка "Баштине" – Дејан Гашић је приложио и превод списа на српски језик, уз пратеће коментаре.

**Рад у тематском зборнику водећег националног значаја (М44)**

1. *Повест о византијској и српској одбрани православне вере у време Фирентинске уније цркава*. Зборник радова међународног научног скупа Осам векова аутокефалије Српске православне цркве (1219–2019): *Историјско, богословско и културно наслеђе*, I, ур. В. Пузовић и В. Таталовић, Београд: Православни богословски факултет 2020, 193–202. COBISS.SR-ID – 16657929

Текст рада разматра и проучава верски антиномично, али по православно Римско царство политички свегоруће питање измирења Цркава католичког Запада и православног Истока — као покушај Царства да пред снажним војним налетима Османлија организује шири отпор завојевачу који прети самом хришћанству. То је питање, наглашава Дејан Гашић, наново, после Великог раскола 1054. године и у првој половини XV века истим жаром као и претходних векова актуелизовано. На трагу дијахроно разасутих изворних вести позног средњег века и пробраних историографских отисака несумњиво се потврдило да је потписана Фирентинска унија цркава (1439) дубоко поделила римско друштво, али и последично ставовима истакла владара српске државе (Ђурђа Бранковића) као оштријег браниоца православља и аутокефалности Српске православне цркве.

**Рад у тематском зборнику међународног значаја (М14)**

1. *Витешке игре у средњовековној Србији – порекло, карактер и значај*. Зборник радова: 7. Међународна научна конференција "Антрополошки и теоантрополошки поглед на физичке активности од Константина Великог до данас", ур. *В. Станковић, Т. Стојановић, Б. Цицовић*, Копаоник 19–20. март 2020, 253–260 (у коауторству: Б. Зарковић). ISBN 978-86-82329-84-8 / COBISS.SR-ID – 22403337

http://konferencija.dif.pr.ac.rs/doc/book\_of\_proceedings/book\_of\_proceedings\_2020.pdf

Тријумф хришћанства у IV веку је Римском царству донео бројне промене, како у политичком, тако и у културолошком погледу. Са успоном хришћанства паганска култура постепено почиње да бива потискивана али с друге стране остаје значајан сегмент хришћанске слике о хришћанству, у којој прогони хришћана и нарочито у градским центрима Царства и у колосеуму имају снажну поруку о сведочењу праве вере. На подстицај Цариградске цркве, и уз сагласност римског цара Теодосија I (393. године), укинуте су хеленске Олимпијске игре. Ипак, црквени канони нису били према свим спортовима ригорозно искључиви, прихватајући и одобравајући, на пример, рвање, бокс, трчање, скок удаљ, или бацање диска. Превагу су, иако од савременика сматрана новотаријом, однелa витешка такмичења, те се могу срести појмови "турнир" (из француског) и "ђостра" (из италијанског језика), где би први представљао групни окршај, док је други подразумевао индивидуално надметање. Да су витешке игре и наведени термини били познати средњовековној Србији и њеним владарима, пре свега Стефану Лазаревићу (1389–1427) и Ђурђу Бранковићу (1427–1456), са разноликим детаљима, учесницима и утицајима, било да су они потицали из западне Европе, јадранског Приморја, или Византије, документарно је посведочено. На трагу тих вести, аутори су себи поставили у задатак и прегледно сагледали контекст позносредњовековне епохе у којој су се наведене игре одигравале широм хришћанске Европе, схваћене као вид спортског или инсценираног ратовања – суштински представљајући незаобилазну витешку припрему за ратнички позив, али и доказивање војног угледа.

2. Serbian-Albanian Conflict: Medieval Perspective (Сербско-албанский конфликт: средневековая перспектива)". In. В. П. Степанов, Т. В. Серегина (*eds.*), *International Scientific and Practical Conference: «Intercultural Dialogue and Challenges of the Present*» (April 19–21, 2017) / *Международная научно–практическая конференция:* «Межкультурный диалог и вызовы современности». Orel: Орловский государственный университет имени И. С. Тургенева, 140–152 (у коауторству: Б. Зарковић).

ISBN: 978-5-9929-0563-2

У раду су аутори, хронолошки представили српско-албанске односе, од првих изворних помена у средњем веку, до почетка османске владавине на Балкану. Аутори примећују да прожимања и сусрети нису нужно носили конфликте, већ напротив – много је примера који указују на суживот, који напослетку и пред крај средњег века, када на Балканско полуострво ступа нова и надмоћна сила – Османско царство, које свему доносећи промене, условљава и промене у односим поменута два народа.

**Саопштење са скупа националног значаја штампано у целини (М63)**

1. *Mediteran i osmansko-romejski svet XV veka – narativna i neostvarena panorama suživota vizantijskog istoričara Duke*. Zbornik radova sa Naučnog skupa Kasnovizantijski i postvizantijski Mediteran: Životni uslovi i svakodnevica, *ur. N. Samardžić i V. Stanković*, Filozofski fakultet Univerziteta u Beogradu 2020, 164–174.

ISBN 978-86-88813-08-2 / COBISS.SR-ID - 23974153

У својој комплексној повести о опадању моћи и коначном паду Римског царства 1453, историчар Дука изражава уверење да сви овоземаљски процеси започињу и сви воде ка Цариграду. Међутим, уочава у овом раду Дејан Гашић, моћ православног Римског царства током преломног XV века ипак би, према историчару Дуки, требало да почивају и на основама и облицима економске и политичке сарадње са другима, махом западним хришћанским државама. Предуслове и одлике тако замишљеног савеза, историчар је разматрао – прво, економским замајцем Запада (примарно италијанских поморских република), уз чију помоћ и подршку би Римско царство поново ојачало и последично из тога – друго, духовним и поновним сједињењем "браће у Христу" кроз унију цркава. Слика тако ојачаног Царства, закључује Дејан Гашић, представља Дукин литерарни приказ живота: где "исти Римљани и Латини" и "Турци и Римљани" живе у миру. Дакле, како аутор наводи, фрагменти утопијског инсистирања на потенцијалној мултикултуралности, заснованој на моћи трговине (а претпостављене културним и етничким разликама) на грчко-турском географском простору где "ниједна страна не мучи другу", видљиви су кроз Дукино дело. Ипак, непомирљивост у промишљањима будућности кроз идеологију оба Царства донела је искључиво присилни суживот у ипак другачијој новој историјској реалности током које су православни Римљани били демографски и економски надјачани. Пад Града 29. маја 1453. године, за Дуку, према аутору овог рада, означио је сукцесивно пропадање космополитизма и неповратно урушавање извесне равнотеже унутар некада могућег и напослетку неоствареног турско-римског света.

**Докторска дисертација (М70)**

Докторска дисертација кандидата Дејана Р. Гашића *"Византијски историчар Дука његово дело и крај средњег века на Балкану"*, има 343 странице. Њену структуру чине предговор, увод, пет поглавља, подељених на мања потпоглавља, списак коришћених извора и литературе и прилози. Предмет докторске дисертације јесте детаљно и оригинално истраживање историјског дела писца познатог само по презимену Дука, који је своју комплексну историју последњег столећа православног Римског царства саставио након његове коначне пропасти, падом у руке Турака Османлија – престонице Цариграда 29. маја 1453. године. Разумевање комплексности порука скривених у наизглед равној и уједначеној Дукиној нарацији и расплитање њихових значења, представљало је један од најважнијих, истовремено и најзахтевнијих предмета и циљева докторске дисертације Дејана Гашића, које је на изузетан начин испуњено, доневши низ оригиналних резултата истраживања и закључака, бацивши тако потпуно ново светло на ово помало занемарено историјско дело, његовог аутора, Дукино окружење, публику, као поруке и поуке које је писац покушао да суптилно пренесе малобројном кругу својих савременика и каснијим нараштајима.

Дисертација представља значајан допринос у оквирима светске византологије, и својим квалитетима, оригиналношћу, зрелошћу и комплексношћу далеко надмашује предвиђене критеријуме за докторске дисертације, и неупитно ће представљати назаобилазно дело свим проучаваоцима византијског XV века.

**ОСТАЛО**

Кандидат др Дејан Гашић је учествовао на бројним научним конференцијама, од којих издвајамо:

(2023). "Царство поробљено греховима: Палеолози и династичко кршење завета са Богом". International Conference THE BALKANS AFTER 1204 (Sofia, October 27-28, 2023). Institute of Ethnology and Folklore Studies with Ethnographic Museum, Bulgarian Academy of Sciences.

(2023). "Ламент ромејских историчара над распетим Константиновим градом". Међународни симпозијум византолога: НИШ И ВИЗАНТИЈА XXII (3-5. јун 2023) – "Европа и Балкан под Константиновим знаком".

(2021). "Политички и културолошки вртлог Средоземља током сутона средњег века". Језици и културе у времену и простору 10 (Нови Сад, Република Србија / 20-21. новембар 2021): Међународна конференција у организацији Филозофског факултета Универзитета у Новом Саду.

(2021). "Вавилонске реке позносредњовековног православног Балкана". Сумрак средњег века на Балкану: Међународна научна конференција поводом 650. годишњице од смрти бугарског цара Ивана Александра, српског цара Стефана Уроша V и Битке код Черномена (Софија, Република Бугарска / 22-23. октобар 2021. године), у суорганизацији Департмана за средњовековну историју – Института за историјска истраживања Бугарске академије наука, Катедре за Историју Византије – Филозофског факултета Универзитета у Београду и Архива Српске православне цркве.

(2017). "Перцепција изворних вести о Фирентинској унији цркава у савременој историографији / Восприятие исходных известий о Флорентийской унии церквей в современной историографии". Наука и савремени универзитет VII (10. новембар 2017). Филозофски факултет Универзитета у Нишу.

(2016). "Стравична муња над Византијским царством: Слика султана Бајазита I (1389–1402) у наративним изворима XV и XVI века / Horrifying Thunderbolt over the Byzantine Empire: The Image of Sultan Bayezid I (1389–1402) in the Narrative Sources from XV and XVI centuries". Међународни симпозијум византолога: НИШ И ВИЗАНТИЈА XV (3-5. јун 2016) – "Византија кроз време и простор",

уз конференцијска саопштења штампана у изводу:

(2021). "Политички и културолошки вртлог Средоземља током сутона средњег века". Језици и културе у времену и простору 10 (Нови Сад, Република Србија / 20-21. новембар 2021): Међународна конференција у организацији Филозофског факултета Универзитета у Новом Саду, 53.

https://digitalna.ff.uns.ac.rs/sadrzaj/2021/978-86-6065-675-1

(2020). "Mediteran i osmansko - romejski svet XV veka - narativna i neostvarena panorama suživota vizantijskog istoričara Duke". U: H. Dajč, L. Orlov Vilimonović, D. Marjanović (prir.), Knjiga apstrakata / Nacionalna konferencija Kasnovizantijski i postvizantijski Mediteran: životni uslovi i svakodnevica (Beograd 20. maj 2020). Beograd: Naučno društvo za istoriju zdravstvene kulture, 14–15.

ISBN - 978-86-88813-11-2 COBISS.SR-ID – 13824009

(2020). "Jousting in Medieval Serbia: Origins, Character and Significance". In: V. Stanković, V. Stojanović (eds.), Abstract Book the Seventh International Scientific Conference “Anthropological and Teo-Anthropological Views on Physical Activity from the Time of Constantine the Great to Modern Times” (Kopaonik 19 - 20 March 2020). The Faculty of Sport and Physical Education in Leposavić, University of Priština – Kosovska Mitrovica, 84–85.

http://konferencija.dif.pr.ac.rs/doc/abstract\_book/Abstract\_Book\_for\_2020.pdf

http://konferencija.dif.pr.ac.rs/accepted-papers/

(2019). "Антички мотиви и митолошке реминисценције византијског историописања XV века". У: М. Јаковљевић, А. Јанковић (ур. и прир.), Зборник резимеа / Међународни научни скуп "Наука без граница 3" (21-22. септембар 2019). Филозофски факултет Универзитета у Приштини / Косовска Митровица, 42–44.

ISBN - 978-86-6349-139-7 COBISS.SR-ID - 279227148

https://fifa.pr.ac.rs/nauka-bez-granica-3/

(2018). "Повест византијског историчара Дуке о сусрету православног и католичког света у време Фирентинске уније цркава / The Account of Byzantine Historian Doukas about the Meeting of the Orthodox and Roman Catholic World in the Time of the Florentine Union of Churches". У: В. Пузовић и В. Таталовић (прир.), Програм и Зборник резимеа / Међународни научни скуп Осам векова аутокефалије Српске православне цркве (1219–2019): историјско, богословско и културно наслеђе (10-14. децембар 2018). Универзитет у Београду, Православни богословски факултет, 53–54 / 117–118.

ISBN - 978-86-7405-198-6 COBISS.SR-ID - 271023628

http://autocephaly.pbf.rs/pdf/Program\_.pdf

https://bfspc.bg.ac.rs/archive/blog/dogadjaji/2018/17122018.php

(2018). "Античке врлине византијских царева XV века / Античные добродетели византийских царей XV века". У: М. Јаковљевић, А. Јанковић (ур. и прир.), Зборник резимеа / Међународни научни скуп "Наука без граница 2" (21-22. септембар 2018). Филозофски факултет Универзитета у Приштини / Косовска Митровица, 265–267.

ISBN - 978-86-6349-108-3 COBISS.SR-ID – 267585548

https://fifa.pr.ac.rs/sbb2/

(2017). "Перцепција изворних вести о Фирентинској унији цркава у савременој историографији / Восприятие исходных известий о Флорентийской унии церквей в современной историографии". Наука и савремени универзитет VII (10. новембар 2017). Филозофски факултет Универзитета у Нишу, 58–60.

Књига резимеа [Електронски извор] COBISS.SR-ID - 251962380

https://www.filfak.ni.ac.rs/konferencije/item/793-nisun-7

(2017). "Историјски хоризонт значења и перцепција термина βάρβαροι у антици и раном средњем веку / The Historic Horizon of Meaning and Perception of the Term βάρβαροι in Antiquity and the Early Middle Ages". У: М. Јаковљевић, А. Јанковић (ур. и прир.), Зборник резимеа / Међународни научни скуп "Наука без граница" (21-22. септембар 2017). Филозофски факултет Универзитета у Приштини / Косовска Митровица, 63–65.

ISBN - 978-86-6349-077-2 / COBISS.SR-ID - 244511244

https://fifa.pr.ac.rs/naucni-skup-nauka-bez-granica-science-beyond-boundaries-conference/

(2016). "Portraits of the Byzantine Emperors in the Fourteenth Century. John V Palaiologos and John VI Kantakouzenos – Literary Antipodes in Doukas’s History". In. D. Dželebdžić, S. Bojanin (eds.), Proceeding of the 23rd International Congress of Byzantine Studies (22-27 August 2016) / Thematic Sessions of Free Communications. Belgrade: The Serbian National Committee of Byzantine Studies, 183–185.

ISBN - 978-86-83883-23-3 / COBISS.SR-ID - 517752764

http://www.byzinst-sasa.rs/kongres/39/2013/09/12/medjunarodni-kongres-vizantologa.html

(2014). "Критика богатих у друштвено-историјском контексту антике и Византије". Science & Tehnologies: Social studies, IV(7), 26–31.

https://www.sustz.com/journal/VolumeIV/Number7/Papers/StankaStolich1.pdf

Кандидат је аутор приказа:

(2018). "Држава и друштво на Балкану (XIV – XVII век) – *пре и након успостављања османске владавине*" (State and Society in the Balkans before and after Establishment of Ottoman Rule, editors in chief S. Rudić, S. Aslantaş, Belgrade (Donat graf): The Institute of History, Collection of Works, vol. 35: Yunus Emre Enstitüsü – Turkish Cultural Centre, 2017, 349 pp). *Зборник радова Филозофског факултета у Приштини* 48(1), 353–364. COBISS.SR-ID – 260081164

https://scindeks-clanci.ceon.rs/data/pdf/0354-3293/2018/0354-32931801353G.pdf

(2018). "Божидар Зарковић, Тргови и урбанизација Србије у средњем веку / Филозофски факултет у Приштини, Косовска Митровица 2017, 490 стр". *Историјски часопис* 67, 377-383. ISNN 0350–0802

http://www.iib.ac.rs/assets/files/IstorijskiCasopis67(2018).pdf

(2016). "Цар или управитељ Ромеја у очима Тоње Кјусопулу" – Кјусопулу, Т. (2014): Цар или управитељ – Политичка власт и идеологија пред пад Цариграда 1453. године (превела с грчког М. Николић), Београд: CLIO. *Зборник радова Филозофског факултета у Приштини* 46(1), 563–570.

COBISS.SR-ID – 222830604

http://scindeks-clanci.ceon.rs/data/pdf/0354-3293/2016/0354-32931601563G.pdf

Такође, објавио је и превод извора:

*"Aleksije Makremvolit / ‘Razgovor bogatih i siromašnih’ / prevod teksta Dejan Gašić (str. 139–151)"*. U: Poljakovska, M. (2013). Portreti vizantijskih intelektualaca: Tri studije (preveo Radivoj Radić). Beograd: Evoluta.

ISBN - 978-86-85957-44-4 / COBISS.SR-ID - 201739276

**НАСТАВНЕ АКТИВНОСТИ И ПЕДАГОШКИ РАД**

Кандидат др Дејан Р. Гашић у досадашњем раду био је ангажован на предметима из уже научне области – Историја средњег века (*Историја Византије, Срби и Византија и Историја Срба у средњем веку)* на основним и мастер академским студијама Катедре за историјуФилозофског факултета Универзитета у Приштини (Косовска Митровица). Активно је припремао наставни материјал и реализовао одржавање наставе и вежби, припремао и прегледао колоквијуме, семинарске, завршне дипломске и мастер радове. Показао је одличан и колегијалан однос у раду са студентима на шта указују и оцене у евалуацијама наставе. Његов рад се огледа у осавремењавању и унапређењу рада са студентима на предавањима и часовима вежби, упућивању студената на самостални истраживачки рад, подстицању критичког размишљања, поштовању различитих мишљења и спремности да усавршава своје педагошке вештине. Учествовао је у организацији и реализацији стручних екскурзија и летњих школа, као и у промовисању средњовековне историје. Био је члан Комисија и аутор пријемних тестова за упис на основне и мастер академске студије на *Катедри за историју* – Филозофског факултета Универзитета у Приштини (Косовска Митровица). У својству делегираног члана учествовао је у раду *Наставно-научног већа* – Филозофског факултета Универзитета у Приштини (Косовска Митровица).

Био је члан у комисијама за оцену завршних радова, као и ментор завршних дипломских и мастер радова. У својству члана комисије учествовао је у избору асистента (МА Вука Самчевића) за ужу научну област Византологија (Универзитет у Београду – Филозофски факултет). У истом својству, учествовао је у комисијама за оцену образложења предлога теме докторске дисертације (Милорад Ђорђевић, Ивана Веселиновић), као и одбране докторске дисертације (Милорад Ђорђевић).

**ОЦЕНА ПРИСТУПНОГ ПРЕДАВАЊА**

На приступном предавању одржаном 16. 04. 2024. године, у складу са чл. 3 Правилника о минималним условима за стицање звања наставника на Универзитету у Београду и чл. 42 Статута Универзитета у Београду, кандидат др Дејан Р. Гашић одржао је предавање на тему: “Последње деценије Византије – од битке код Ангоре до пада Цариграда 1453. године”, након чега су уследила питања чланова комисије на која је кандидат успешно одговорио. Приступно предавање кандидата др Дејана Р. Гашића оцењено је највишом оценом 5 (пет).

**ВАННАСТАВНЕ АКТИВНОСТИ И АНГАЖОВАЊЕ У РАДУ ОДЕЉЕЊА И ФАКУЛТЕТА**

Кандидат др Дејан Р. Гашић у досадашњем раду на Филозофском факултету Универзитета у Приштини (Косовска Митровица) био је секретар Катедре за историју (2015–2017), као и секретар Редакције *Зборника радова Филозофског факултета у Приштини* (2016–2023), похађајући семинаре и вебинаре у организацији Народне библиотеке Србије. Рецензент је по позиву у неколико научних часописа и тематских зборника: *Зборник радова Филозофског факултета у Приштини, Баштина, Пиротски зборник, Седам векова од упокојења Светог краља Милутина (тематски зборник)*. Као представник Катедре за историју Филозофског факултета у Приштини (Косовска Митровица) учесник је реализације стручне праксе – *Средњовековни манастири Рашког округа,* као и *Летње школе – Православни Балкан у 13. и 14. веку.* Учествовао је у својству члана организационог одбора у спровођењу *– Међународног квиз такмичења "НЕМАЊИЋИ"* – под покровитељством Манастира Студенице и Телевизије ХРАМ*.* Члан је Асоцијације православних научника (Вороњеж – Русија, огранак за Косово и Метохију), Српског друштва за византијске и хеленске студије (Филозофски факултет у Београду), Међународног центра за православне студије – Ниш, Српског историјског друштва – Београд.

**Закључно мишљење и Предлог**

На основу приложене документације и радова кандидата Комисија констатује да др Дејан Р. Гашић испуњава све прописане услове за избор у звање ДОЦЕНТА за ужу научну област ВИЗАНТОЛОГИЈА на Одељењу за историју Универзитета у Београду – Филозофског факултета. У свом досадашњем научном и педагошком раду кандидат Дејан Р. Гашић је показао зрелост и иновативност са склоношћу ка сталном усавршавању и унапређивању пратећи савремене научне токове у домаћој и светској византологији и медиевистици. Приступним предавањем, које је оцењено највишом оценом, кандидат др Дејан Р. Гашић је показао смисао и таленат за педагошки рад и наставу. Због свега наведеног, Комисија има част и задовољство да Изборном већу Универзитета у Београду – Филозофског факултета предложи избор др Дејана Р. Гашића у звање ДОЦЕНТА за ужу научну област ВИЗАНТОЛОГИЈА.

......

У Београду,

16. април 2024.

Чланови Комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Влада Станковић, редовни професор,

Филозофски факултет, Универзитет у Београду,

председник Комисије

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Драгољуб Марјановић, ванредни професор,

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Александар Николов, редовни професор

Софијски универзитет Св. Климент Охридски,

Факултет за историју, Бугарска

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_